CELEX: 32021D1111(01)
Language: sk
Date: 2021-10-27 00:00:00
Title: Rozhodnutie Komisie z 27. októbra 2021 ktorým sa zriaďuje skupina expertov „Platforma pre oblasť zdravotného postihnutia“ 2021/C 457 I/01

11.11.2021   
               
               
                  SK
               
               
                  Úradný vestník Európskej únie
               
               
                  CI 457/1
               
            
         ROZHODNUTIE KOMISIE
         z 27. októbra 2021
         ktorým sa zriaďuje skupina expertov „Platforma pre oblasť zdravotného postihnutia“
         (2021/C 457 I/01)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     V súlade s článkom 10 Zmluvy o fungovaní Európskej únie sa Únia pri vymedzovaní a uskutočňovaní svojich politík a činností zameriava na boj proti diskriminácii vrátane diskriminácie na základe zdravotného postihnutia. Podľa článku 19 Rada môže po udelení súhlasu Európskeho parlamentu jednomyseľne v súlade s mimoriadnym legislatívnym postupom prijať opatrenia na boj proti diskriminácii založenej na pohlaví, rasovom alebo etnickom pôvode, náboženskom vyznaní alebo viere, postihnutí, veku alebo sexuálnej orientácii.
                  
               
                     (2)
                  
                  
                     Dohovor Organizácie Spojených národov o právach osôb so zdravotným postihnutím (1) (ďalej len „dohovor“) nadobudol pre Úniu platnosť 23. januára 2011 a je záväzný pre inštitúcie Únie a pre jej členské štáty v súlade s ich príslušnými právomocami.
                  
               
                     (3)
                  
                  
                     V súlade s oznámením Komisie s názvom Únia rovnosti: stratégia v oblasti práv osôb so zdravotným postihnutím na roky 2021 – 2030 (ďalej len „stratégia pre práva osôb so zdravotným postihnutím“) (2) musí Komisia využiť odborné znalosti špecialistov v poradnom orgáne, ktorý sa bude nazývať Platforma pre oblasť zdravotného postihnutia.
                  
               
                     (4)
                  
                  
                     Preto treba zriadiť skupinu expertov v oblasti zdravotného postihnutia a vymedziť jej úlohy a štruktúru v súlade s rozhodnutím Komisie C(2016) 3301 final (3) (ďalej len „horizontálne pravidlá“).
                  
               
                     (5)
                  
                  
                     Platforma pre oblasť zdravotného postihnutia by mala pomáhať uľahčovať spoluprácu medzi Komisiou a členskými štátmi pri vykonávaní stratégie v oblasti práv osôb so zdravotným postihnutím a dohovoru pri plnom rešpektovaní ich príslušných právomocí. Mala by poskytnúť fórum na diskusiu o relevantnom politickom vývoji v oblasti zdravotného postihnutia vrátane výmeny osvedčených postupov, v rámci ktorého sa bude zároveň zohľadňovať rozmanitosť zdravotných postihnutí.
                  
               
                     (6)
                  
                  
                     Platforma pre oblasť zdravotného postihnutia by mala byť zložená zo zástupcov na vysokej úrovni zo zriadených kontaktných miest v rámci vnútroštátnych správnych orgánov pre záležitosti týkajúce sa vykonávania dohovoru. Na práci platformy pre oblasť zdravotného postihnutia by sa mali zúčastňovať aj experti z organizácií občianskej spoločnosti na úrovni EÚ zastupujúcich osoby so zdravotným postihnutím, iných príslušných organizácií občianskej spoločnosti, ako aj experti zastupujúci poskytovateľov služieb pre osoby so zdravotným postihnutím.
                  
               
                     (7)
                  
                  
                     Mali by sa stanoviť pravidlá, v súlade s ktorými budú členovia platformy pre oblasť zdravotného postihnutia poskytovať informácie.
                  
               
                     (8)
                  
                  
                     Osobné údaje by sa mali spracúvať v súlade s nariadením Európskeho parlamentu a Rady (EÚ) 2018/1725 (4),
                  
               ROZHODLA TAKTO:
         
            Článok 1
            Predmet úpravy
            Zriaďuje sa skupina expertov pre oblasť zdravotného postihnutia s názvom Platforma pre oblasť zdravotného postihnutia (ďalej len „platforma“).
         
         
            Článok 2
            Úlohy (5)
            
            K úlohám platformy patrí:
            
                        a)
                     
                     
                        podporovať vykonávanie stratégie v oblasti práv osôb so zdravotným postihnutím, ako aj národných stratégií, plánov alebo politík v oblasti zdravotného postihnutia;
                     
                  
                        b)
                     
                     
                        uľahčovať spoluprácu medzi Komisiou a členskými štátmi v záležitostiach týkajúcich sa vykonávania dohovoru;
                     
                  
                        c)
                     
                     
                        pomáhať Komisii pri príprave politických iniciatív alebo legislatívnych návrhov v oblasti zdravotného postihnutia;
                     
                  
                        d)
                     
                     
                        nadväzovať spoluprácu a zabezpečovať koordináciu medzi Komisiou, členskými štátmi a zainteresovanými stranami v otázkach týkajúcich sa vykonávania právnych predpisov, programov a politík Únie v oblasti zdravotného postihnutia;
                     
                  
                        e)
                     
                     
                        zabezpečovať výmenu skúseností a osvedčených postupov v oblasti zdravotného postihnutia.
                     
                  
         
            Článok 3
            Konzultácia
            Komisia sa môže radiť s platformou o akýchkoľvek záležitostiach týkajúcich sa vypracovania politík a právnych predpisov Únie, ktorými sa vykonáva stratégia v oblasti práv osôb so zdravotným postihnutím a dohovor.
         
         
            Článok 4
            Členstvo
            
               1.   Členmi sú orgány členských štátov určené ako kontaktné miesta na vykonávanie dohovoru, ako aj organizácie občianskej spoločnosti na úrovni EÚ zastupujúce osoby so zdravotným postihnutím, iné príslušné organizácie občianskej spoločnosti, ako aj poskytovateľov služieb pre osoby so zdravotným postihnutím.
            
            
               2.   Členovia vymenujú svojich zástupcov (každý jedného zástupcu na vysokej úrovni a jedného náhradníka) a zodpovedajú za zabezpečenie toho, aby ich zástupcovia disponovali vysokou úrovňou odborných znalostí.
            
            
               3.   Členské organizácie, ktoré už nie sú schopné účinne prispievať k rokovaniam platformy, ktoré podľa stanoviska Generálneho riaditeľstva Európskej komisie pre zamestnanosť, sociálne záležitosti a začlenenie (ďalej len „GR EMPL“) nespĺňajú podmienky stanovené v článku 339 Zmluvy o fungovaní Európskej únie alebo ktoré sa vzdajú členstva, už nebudú prizývané na zasadnutia platformy a na zvyšok ich funkčného obdobia môžu byť nahradené inými organizáciami.
            
         
         
            Článok 5
            Výberové konanie pre členov platformy
            
               1.   Orgány členských štátov sa vymenúvajú na základe priameho pozvania.
            
            
               2.   Výber členských organizácií platformy uvedených v zozname v článku 4 ods. 1 sa vykonáva prostredníctvom verejnej výzvy na predkladanie prihlášok, ktorá sa uverejní v Registri expertných skupín Komisie a podobných subjektov („register expertných skupín“). Okrem toho môže byť výzva na podávanie prihlášok uverejnená inými spôsobmi, a to aj na osobitných webových sídlach (6). Vo výzve na predkladanie prihlášok sa jasne vytýčia podmienky účasti vrátane požadovaných odborných znalostí a záujmov, ktoré majú byť zastúpené v súvislosti s prácou, ktorá sa má vykonávať, a uvedie sa dĺžka funkčného obdobia. Minimálna lehota na podávanie prihlášok sú štyri týždne.
            
            
               3.   Generálny riaditeľ GR EMPL vymenuje členské organizácie spomedzi prihlásených subjektov s kvalifikáciou v oblastiach uvedených v článku 2 a článku 3, ktoré zareagovali na výzvu na predkladanie prihlášok. Ich členstvo trvá až do ich nahradenia alebo do konca ich funkčného obdobia. Ich funkčné obdobie sa môže predĺžiť.
            
            
               4.   Na účely menovania organizácií za členov sa vyžaduje registrácia v registri transparentnosti.
            
         
         
            Článok 6
            Predseda
            Platforme predsedá zástupca GR EMPL.
         
         
            Článok 7
            Fungovanie
            
               1.   Platforma koná na žiadosť GR EMPL v súlade s horizontálnymi pravidlami (7).
            
            
               2.   Zasadnutia platformy sa v zásade konajú v priestoroch Komisie alebo online.
            
            
               3.   GR EMPL zabezpečuje sekretárske služby. Na zasadnutia platformy a jej podskupín môžu byť prizvaní úradníci Komisie z iných odborov zainteresovaných na prerokúvaných otázkach.
            
            
               4.   Po dohode s GR EMPL môže platforma jednoduchou väčšinou hlasov svojich členov rozhodnúť, že jej rokovania budú verejné.
            
            
               5.   Zápisnice z diskusie o každom bode programu zasadnutia a stanoviská vydané platformou musia byť zmysluplné a úplné. Zápisnice vypracúva sekretariát a zodpovedá za ne predseda.
            
            
               6.   Platforma prijíma svoje stanoviská, odporúčania alebo správy na základe konsenzu. V prípade hlasovania sa o výsledku rozhodne jednoduchou väčšinou hlasov členov. Členovia, ktorí hlasovali proti alebo sa zdržali hlasovania, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.
            
         
         
            Článok 8
            Podskupiny
            
               1.   GR EMPL môže zriadiť podskupiny na preskúmanie špecifických otázok na základe podmienok, ktoré stanoví GR EMPL. Podskupiny vykonávajú činnosť v súlade s horizontálnymi pravidlami a podliehajú platforme. Podskupiny zaniknú hneď, ako splnia svoj mandát.
            
            
               2.   Členovia podskupín, ktorí nie sú členmi platformy, sa vyberajú prostredníctvom verejnej výzvy na predkladanie prihlášok v súlade s článkom 5 a horizontálnymi pravidlami (8).
            
         
         
            Článok 9
            Prizvaní experti
            GR EMPL môže ad hoc prizývať expertov, ktorí majú osobitné odborné znalosti v prerokúvanej oblasti, aby sa zúčastnili na činnosti platformy alebo jej podskupín.
         
         
            Článok 10
            Pozorovatelia
            
               1.   Jednotlivcom konajúcim samostatne, organizáciám občianskej spoločnosti a verejným subjektom, ktoré nie sú orgánmi členských štátov, vrátane kandidátskych krajín a Islandu, Lichtenštajnska a Nórska, sa môže udeliť štatút pozorovateľa v súlade s horizontálnymi pravidlami na základe priameho pozvania.
            
            
               2.   Organizácie a verejné subjekty vymenované za pozorovateľov navrhnú svojich zástupcov.
            
            
               3.   Predseda môže pozorovateľom a ich zástupcom povoliť, aby sa zúčastňovali na rokovaniach platformy a poskytovali odborné znalosti. Nemajú však hlasovacie práva a nepodieľajú sa na formulácii odporúčaní ani rád platformy alebo jej podskupín.
            
         
         
            Článok 11
            Rokovací poriadok
            Na návrh GR EMPL a po dohode s ním prijme platforma svoj rokovací poriadok jednoduchou väčšinou hlasov svojich členov na základe štandardného rokovacieho poriadku skupín expertov a v súlade s horizontálnymi pravidlami (9).
         
         
            Článok 12
            Služobné tajomstvo a zaobchádzanie s utajovanými skutočnosťami
            Členovia platformy a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (10) a 2015/444 (11). Ak tieto povinnosti nedodržia, Komisia môže prijať všetky primerané opatrenia.
         
         
            Článok 13
            Transparentnosť (12)
            
            
               1.   Platforma a jej podskupiny musia byť registrované v registri expertných skupín.
            
            
               2.   Pokiaľ ide o zloženie platformy a podskupín, v registri expertných skupín sa zverejnia tieto údaje:
               
                           —
                        
                        
                           názvy orgánov členských štátov,
                        
                     
                           —
                        
                        
                           názvy členských organizácií,
                        
                     
                           —
                        
                        
                           názvy pozorovateľov vrátane názvov orgánov tretích krajín.
                        
                     
            
               3.   Všetky relevantné dokumenty vrátane programov zasadnutí, zápisníc a príspevkov účastníkov sa zverejňujú buď v registri expertných skupín alebo prostredníctvom odkazu z registra na osobitné webové sídlo, kde tieto informácie možno nájsť. Prístup k osobitným webovým sídlam nesmie podliehať registrácii používateľa ani žiadnemu inému obmedzeniu. S dostatočným časovým predstihom pred zasadnutím treba uverejniť najmä program zasadnutia a iné relevantné podkladové dokumenty, potom je potrebné včas uverejniť predmetnú zápisnicu. Výnimky z uverejňovania sú možné len v prípadoch, keď sa predpokladá, že by v dôsledku uverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia (ES) č. 1049/2001 (13).
            
         
         
            Článok 14
            Výdavky v súvislosti so zasadaniami
            
               1.   Účastníci podieľajúci sa na činnostiach platformy a jej podskupín nie sú za poskytované služby odmeňovaní.
            
            
               2.   Cestovné náklady a náklady na pobyt, ktoré účastníkom vznikajú v súvislosti s činnosťami platformy a jej podskupín, hradí Komisia. Úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených odborom Komisie v rámci každoročného postupu prideľovania finančných prostriedkov.
            
         
         
            Článok 15
            Uplatniteľnosť
            Toto rozhodnutie sa uplatňuje do 31. decembra 2030.
         
         
            V Bruseli 27. októbra 2021
            
               
                  Za Komisiu
               
               Helena DALLI
               
                  členka Komisie
               
            
         
         
            (1)  Ú. v. EÚ L 23, 27.1.2010, s. 35.
         
            (2)  COM(2021) 101 final.
         
            (3)  Rozhodnutie Komisie C(2016) 3301 30. mája 2016,, ktorým sa stanovujú horizontálne pravidlá vytvárania a fungovania expertných skupín Komisie.
         
            (4)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (5)  Tento zoznam sa môže podľa potreby upraviť v súlade s horizontálnymi pravidlami.
         
            (6)  https://ec.europa.eu/social/main.jsp?catId=1137&langId=sk
         
            (7)  Pozri článok 13 ods. 1 horizontálnych pravidiel.
         
            (8)  Pozri článok 10 a článok 14 ods. 2 horizontálnych pravidiel.
         
            (9)  Pozri článok 17 horizontálnych pravidiel.
         
            (10)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
         
            (11)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
         
            (12)  Jednotlivci, ktorí si neželajú, aby sa ich mená zverejnili, môžu príslušnému generálnemu riaditeľstvu predložiť žiadosť o výnimku z tohto pravidla. Výnimka sa udelí, ak je to opodstatnené zo závažných legitímnych dôvodov v súvislosti s konkrétnou situáciou jednotlivca, najmä ak by zverejnenie mena expertov mohlo ohroziť ich bezpečnosť alebo integritu.
         
            (13)  Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.